Komission asetus (EY) N:o 660/2000,
annettu 30 päivänä maaliskuuta 2000,
toimenpiteistä turskakannan elvyttämiseksi Irlanninmerellä (ICES-alue VII a) annetun asetuksen (EY) N:o 304/2000 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1), sellaisena kuin se on viimeksi muutettuna asetuksella (EY) N:o 1181/98(2), ja erityisesti sen 15 artiklan 1 kohdan,
sekä katsoo seuraavaa:
(1) Toimenpiteistä turskakannan elvyttämiseksi Irlanninmerellä (ICES-alue VII a) 9 päivänä helmikuuta 2000 annetun komission asetuksen (EY) N:o 304/2000(3) 1 artiklan 1 kohdan säännöksiin sisältyy monenlaisten pyydysten käyttökielto Strangford Lochin nimellä kulkevassa Irlanninmeren osassa turskakannan suojelemiseksi Irlanninmerellä. Strangford Lochissa ei kuitenkaan esiinny turskaa, joten mainitun tyyppisten pyydysten kieltäminen ei sen vuoksi ole perusteltua.
(2) Asetuksen (EY) N:o 304/2000 1 artiklan 1 kohta on sen vuoksi muutettava,
ON ANTANUT TÄMÄN ASETUKSEN:
1 artikla
Lisätään komission asetuksen (EY) N:o 304/2000 1 artiklan 1 kohdan loppuun seuraava teksti:"Näitä edellytyksiä ei kuitenkaan sovelleta Strangford Lochin nimellä kulkevaan osaan Irlanninmerta."
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 14 päivästä helmikuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä maaliskuuta 2000.